Twee kinders sterf in trompop botsingDie ongelukstoneel tussen tussen Albertinia en Riversdal. (Foto: Verskaf) Twee kinders is dood nadat ’n bakkie en ’n motor vanoggend reg van voor op die N2 tussen Albertinia en Riversdal in die Wes-Kaap gebots het. Kenny Africa, Wes-Kaapse verkeershoof, het gesê een van die motors se band het na bewering gebars waarna die motor teen die bakkie gebots het. Die ouderdomme van die kinders is in die stadium nie bekend nie, het Africa gesê. Die N2 was ná die voorval gesluit, maar is intussen weer oopgestel. Nóg twee mense het vanoggend in twee afsonderlike motorongelukke elders in die provinsie omgekom. Volgens Africa is die bestuurder (25) van ’n Kia omstreeks 03:20 in Athlone dood nadat dié motor teen ’n Toyota Avanza gebots het. Dit word beweer die bestuurder van die Toyota Avanza het ’n rooi verkeerslig op die hoek van Jakes Gerwelrylaan en Klipfonteinweg in dié Kaapse voorstad verontagsaam en van voor teen die Kia gebots. ’n Passasier in die Kia is ook ernstig beseer in die voorval. Die ongelukstoneel tussen Laingsburg en Dwyka. (Foto: Verskaf) In ’n botsing op die N1 tussen Laingsburg en Dwyka is die bestuurder van ŉ Toyota Tazz dood toe die motor teen ’n vragmotor gebots het. Dié ongeluk het omstreeks 07:20 plaasgevind. Een verkeersbaan is in die stadium gesluit. Maroela Media het vroeër berig altesaam sewe mense het Saterdag in twee afsonderlike motorongelukke in die Oos-Kaap omgekom.